Natten til lørdag blev digteren Yahya Hassan, der nu er folketingskandidat for Nationalpartiet, overfaldet i indre København.

Det fortæller partiformand Kashif Ahmad til TV 2.

- Det skete ud af det blå, der var ikke optræk til noget. Yahya var på diskotek Sunday med nogle venner, og pludselig var der en, der rev ham i håret bagfra. Efterfølgende blev han slået i højre side af hovedet af en anden, siger han.

Efterfølgende greb Yahya Hassans livvagter ind og fik stoppet tumulten.

Ifølge var det en gruppe på tre-fire personer, der overfaldt folketingskandidaten.

Forsvarede sig med spark

Yahya Hassan kommenterer nu selv overfaldet på sin facebookprofil, hvor han blandt andet skriver, at han forsøgte at forsvare sig:

'Jeg står og snakker med en kvinde da en person pludselig hiver mig hårdt i hestehalen bagfra, jeg vender mig mod vedkommende og tager en arm ud foran mig for at holde ham på afstand, da en anden person giver mig en knytnæve i ansigtet. Jeg uddeler det, man vil betegne som et frontspark til de to mest aggressive foran mig. Først da træder livvagterne til.'

Yahya Hassan uddyber sin statusopdatering over for TV 2, og forklarer blandt andet, at han følte sig meget truet i situationen. Interviewet kan du se øverst i artiklen.

Dømt for vold

I marts blev Yahya Hassan idømt fire måneders betinget fængsel for at have slået en ung mand i ansigtet med en knyttet næve. Under retssagen forklarede han, at han havde følt sig truet forud for episoden, og at han forsøgte at afværge et muligt slag, da han skal have ramt den forurettede. Yahya Hassan valgte at anke dommen med det samme.

Dette kommer digteren og folketingskandidaten også ind på i sin facebookopdatering:

'Sidst mine livvagter blev omgået og jeg forsvarede mig selv, blev jeg dømt for vold i byretten. Den sag er anket til landsretten og jeg håber at denne episode kan vise hvordan tingene forholder sig.'

På skadestuen søndag Kashif Ahmad fortæller, at Yahya Hassan søndag fortsat havde så ondt, at de valgte at tage på Skadestuen.

- Jeg tog med ham derhen. Der var stadig hævelse og misfarvning ved højre øje, og så havde han smerter i kæbepartiet, siger partiformanden.

Episoden er endnu ikke anmeldt til politiet, men det vil ske senere mandag, fortæller partiformanden.

- Vi har har snakket om det og er kommet frem til, at vi vil melde det, så det gør vi, når vi i dag har været på Nørre Gymnasium, hvor vi skal holde foredrag.

- Yahya er meget pligtopfyldende, og han vil gerne være med til det, men derefter skal han hvile, har jeg sagt til ham, siger Kashif Ahmad.

Partiet har på deres facebookprofil offentliggjort en video fra besøget på Skadestuen søndag. Den kan du se her.